ORDIN
privind modificarea și completarea Ordinului directorului general al Agenției Naționale de Cadastru și Publicitate Imobiliară nr. 1445/2016 privind aprobarea  organigramei oficiilor de cadastru şi publicitate imobiliară, a Centrului Naţional de Cartografie, precum şi a regulamentelor de organizare şi funcţionare ale acestora
Având în vedere:
- dispozițiile art. 6 alin. (1) din Legea cadastrului și a publicității imobiliare nr. 7/1996, republicată, cu modificările și completările ulterioare;  

- dispozițiile art. 20 alin. (1) lit. a) din Regulamentul de organizare și funcționare a Agenției Naționale de Cadastru și Publicitate Imobiliară, aprobat prin Hotărârea Guvernului nr. 1288/2012, republicată,  

În temeiul dispozițiilor art. 3 alin. (13) din Legea cadastrului și a publicității imobiliare nr. 7/1996, republicată, cu modificările și completările ulterioare, 

Directorul general al Agenției Naționale de Cadastru și Publicitate Imobiliară emite prezentul
ORDIN:
       Art. I. - Ordinul directorului general al Agenției Naționale de Cadastru și Publicitate Imobiliară nr. 1445/2016 privind aprobarea organigramei oficiilor de cadastru şi publicitate imobiliară, a Centrului National de Cartografie, precum și a regulamentelor de organizare şi funcționare ale acestora, publicat în Monitorul Oficial al României, Partea I, nr. 962 şi 962 bis din 28 noiembrie 2016, cu modificările şi completările ulterioare, se modifică şi se completează după cum urmează:  
1. Anexa nr. 1 se modifică și se înlocuiește cu anexa nr. 1 la prezentul ordin.

2. La anexa nr. 2, la articolul 5, alineatul (5) se modifică și va avea următorul cuprins:

„(5) În mod excepţional şi justificat, directorul oficiului teritorial poate delega o parte dintre atribuţii unuia dintre şefii de compartimente, cu acordul directorului general al Agenţiei Naţionale.” 

3. La anexa nr. 2, la articolul 9, alineatul (1), literele j) și l) se modifică și vor avea următorul cuprins:

„j) coordonează, menţine şi îmbunătăţeşte continuu sistemul de management al calităţii SR EN ISO 9001:2015, în cadrul oficiului teritorial şi numeşte responsabilul cu calitatea;”

„l) asigură respectarea normelor de conduită profesională a personalului în conformitate cu prevederile legale în vigoare;” 
4. La anexa nr. 2, la articolul 12, litera d) se modifică și va avea următorul cuprins:

„d) registratorul-șef;” 
5. La anexa 2, la articolul 13, alineatul (2) se modifică și va avea următorul cuprins:
„(2) Activitatea oficiilor teritoriale în domeniul fondului funciar este îndeplinită de către Compartimentul Fond Funciar din cadrul Serviciului Cadastru sau, după caz, de către Serviciul Fond Funciar, potrivit organigramei aprobate.”
6. La anexa nr. 2, la articolul 14, litera b) se abrogă.
7. La anexa nr. 2, la articolul 14, literele a), c), d) e) și g) se modifică și vor avea următorul cuprins:
„a) recepţia documentaţiilor cadastrale realizate de persoanele autorizate și a celor realizate din oficiu în vederea înscrierii imobilelor în cartea funciară și actualizării planului cadastral;

c) furnizarea către persoanele autorizate și experții tehnici judiciari în specialitatea topografie, geodezie, cadastru a datelor şi informaţiilor deţinute în evidențele anterioare implementării sistemului integrat de cadastru și carte funciară;
d) recepţia planurilor topografice, a planurilor de amplasament și delimitare, a planurilor cu amplasamentul lucrării şi a altor planuri de situație;
e) recepţia documentaţiilor topografice întocmite în vederea obţinerii dreptului de proprietate conform Hotărârii Guvernului nr. 834/1991 privind stabilirea și evaluarea unor terenuri deținute de societățile comerciale cu capital de stat, cu modificările și completările ulterioare;
g) recepţia suportului topografic din documentaţiile de urbanism şi amenajarea teritoriului şi a celor întocmite în vederea emiterii autorizaţiei de construire/desfiinţare;”
8. La anexa nr. 2, la articolul 14, se introduc două noi litere, litera l1) și litera l2) cu următorul cuprins: 
„l1) furnizarea către persoanele autorizate a datelor și informațiilor deținute în vederea realizării planurilor parcelare, precum şi a planurilor de încadrare în tarla;
l2) verificarea şi recepţia, conform reglementărilor legale, a planurilor parcelare întocmite de persoanele autorizate.” 
9. La anexa nr. 2, la articolul 15, literele c) și g) se modifică și vor avea următorul cuprins:

„c) furnizarea către persoanele autorizate a datelor și informațiilor deținute în vederea realizării planurilor parcelare, precum şi a planurilor de încadrare în tarla;
g) verificarea şi recepţia, conform reglementărilor legale, a planurilor parcelare întocmite de persoanele autorizate;”
10. La anexa nr. 2, la articolul 15, după litera e) se introduc două noi litere, litera e¹) și litera e²), cu următorul cuprins:

„e1) recepția documentațiilor topografice întocmite în vederea emiterii titlurilor de proprietate pentru terenurile din intravilan și a terenurilor din zonele necooperativizate;

e2) recepția documentațiilor topografice întocmite pentru scoaterea/ redarea definitivă sau temporară din circuitul agricol, respectiv scoaterea definitivă sau temporară din fondul forestier național;”

11. La anexa nr. 2, la articolul 15, după litera m) se introduce litera m¹) cu următorul cuprins:

„m1) recepția documentațiilor întocmite în vederea înscrierii din oficiu a titlurilor de proprietate dupa emiterea acestora.” 
12. La anexa nr. 2, se introduce un articol nou, articolul 281 cu următorul cuprins:

   „Art. 281 Directorul oficiului teritorial poate stabili prin decizie, la propunerea comună a șefilor/coordonatorilor de serviciu/compartiment, atribuții suplimentare pentru salariații din serviciul cadastru, serviciul de publicitate imobiliară, serviciul/compartimentul de înregistrare sistematică și serviciul/compartimentul fond funciar, în vederea participării în cadrul comisiilor de verificare și recepție a lucrărilor de înregistrare sistematică sau de soluționare a cererilor de rectificare a documentelor tehnice ori în comisiile de recepție a planurilor parcelare. Desemnarea salariaților în aceste comisii se face pe durată determinată.”  
13. La anexa nr. 2, articolul 32, alineatul (1), după litera m) se introduce litera n) cu următorul cuprins:

„n) poate participa în comisiile de soluționare a cererilor de rectificare, depuse cu ocazia realizării lucrărilor de înregistrare sistematică, în baza deciziei directorului oficiului teritorial.” 
14. La anexa nr. 2, articolul 35, alineatul (5) se modifică și va avea următorul cuprins:
„(5) Directorul oficiului teritorial confirmă condica de prezenţă pentru salariaţii menţionaţi la alin. (1) şi o transmite Direcției Managementul Resurselor Umane din cadrul Agenţiei Naţionale, prin intermediul persoanei responsabile cu activitatea de resurse umane din cadrul oficiului teritorial, până cel târziu la data de trei a fiecărei luni, pentru luna anterioară.”
15. La anexa nr. 4, articolul 7, după litera r) se introduce litera s) cu următorul cuprins:
„s) furnizează servicii de specialitate în domeniile fotogrammetriei, topografiei, geodeziei, inclusiv gravimetriei geodezice pe baza devizelor întocmite conform Normelor de timp pentru operaţiile necesare realizării lucrărilor de specialitate în cadrul Centrului Naţional de Cartografie, aprobate prin ordin al directorului general al Agenţiei Naţionale.”
16. La anexa nr. 4, articolul 9, după alineatul (5) se introduce alineatul (6) cu următorul cuprins:
„(6) În exercitarea atribuţiilor sale directorul poate să desemneze salariaţi din cadrul Centrului Naţional care îndeplinesc condiţiile legale să desfășoare activități de suport pentru Programul Național de Cadastru și Carte Funciară.”
17. La anexa nr. 4, articolul 10, alineatul (4) se modifică și va avea următorul cuprins:
„4) Directorul Adjunct este în subordinea directorului Centrului Naţional şi este numit prin decizie a directorului, în urma susținerii unui concurs sau examen, organizat în condiţiile legii.”

18. La anexa nr. 4, articolul 21, punctul 1, litera j) se modifică și va avea următorul cuprins:
„jaj) participă în comisiile de concurs/examinare şi în cele de soluţionare a contestaţiilor la concursurile organizate în vederea selectării personalului în cadrul Centrului Naţional;”
19. La anexa nr. 4, articolul 21, punctul 2, litera b) se modifică și va avea următorul cuprins:
 „b) Organizează concursurile pentru ocuparea posturilor vacante/temporar vacante de execuție și de conducere, în condițiile legii;”

20. La Anexa nr. 4, articolul 23 se modifică și va avea următorul cuprins:
„În cadrul Serviciului Juridic, Resurse Umane şi Relaţii cu Publicul funcționează Compartimentul Juridic, condus de un coordonator numit prin decizie a directorului Centrului Naţional.”

21. Anexa nr. 5 se modifică și se înlocuiește cu anexa nr. 5 la prezentul ordin.

Art. II. - În termen de 5 zile de la intrarea în vigoare a prezentului ordin, directorii oficiilor de cadastru şi publicitate imobiliară vor aproba structura compartimentelor funcționale, pe baza organigramei prevăzute în anexa nr. 1, la prezentul ordin şi cu acordul prealabil al directorului general al Agenției Naționale de Cadastru şi Publicitate Imobiliară.

Art. III. - Prezentul ordin se publică în Monitorul Oficial al României, Partea I.
Directorul general al Agenţiei Naţionale de Cadastru şi Publicitate Imobiliară
Laurențiu-Alexandru BLAGA
   Bucureşti, …  

